《元夕用胡经仲所寄韵呈辛倅及诸僚友》
宋代·吴芾

星斗潜移下九天，满城如昼酒如泉。
当时行乐陪千骑，今日重来恰十年。
灯烛光中春更好，绮罗丛里月争妍。
诸君莫惜长鲸量，要向樽前中圣贤。

作者简介：吴芾（1104—1183），字明可，号湖山居士，浙江台州府人（现今浙江省台州市仙居县田市吴桥村）人。绍兴二年（1132）进士，官秘书正字，因揭露秦桧卖国专权被罢官。后任监察御史，上疏宋高宗自爱自强、励精图治。